**Hagsmunamat á norðurslóðum**

Háskólanum á Akureyri, 8. september 2016

Ræða Lilju Alfreðsdóttur utanríkisráðherra

Kæru gestir,

Það er mér sönn ánægja að vera hér á Akureyri í dag, höfuðstað norðurlands og miðstöð norðurslóðamála á Íslandi, og taka þátt í að kynna mat á hagsmunum Íslands á norðurslóðum sem unnið hefur verið á vettvangi ráðherranefndar um málefni norðurslóða og ríkisstjórnarinnar. Matið á sér bakgrunn í stefnu Alþingis um norðurslóðir sem samþykkt var samhljóða árið 2011.

Hér á Akureyri hefur átt sér stað mikil uppbygging á síðustu árum og áratugum eða frá því að Háskólinn á Akureyri var stofnaður árið 1987. Sú uppbygging hefur einmitt tengst norðurslóðamálum að mörgu leyti og haldist í hendur við þá þróun sem við erum einmitt að ræða hér í dag. Á morgun er svo annar viðburður í Norræna húsinu í Reykjavík þar sem málefni Norðurskautsráðsins eru sérstaklega til umræðu í tilefni þess að 19. september nk. eru tuttugu ár frá því Norðurskautsráðið var formlega stofnað.

Samráðherrar mínir hafa fjallað um einstaka þætti skýrslunnar sem lúta að þeirra málaflokkum og ég mun hér í stuttu máli gera grein fyrir þeim áherslum sem birtast í hagsmunamatinu um alþjóðamál.

Frá mínum sjónarhóli og utanríkismála almennt er ljóst að staða Íslands, sem eitt af átta ríkjum Norðurskautsráðsins, er sterk. Að sitja við fámennt borð, ásamt öflugum ríkjum eins og Bandaríkjunum og Rússlandi, gefur Íslandi fleiri tækifæri til að láta til sín taka og hafa áhrif í þágu norðurslóða.

Norðurskautsráðið er þungamiðjan í okkar alþjóðasamstarfi á norðurslóðum. Megináherslur ráðsins á umhverfismál og sjálfbæra þróun gera það að verkum að vísindi og rannsóknir skipa stóran sess í störfum ráðsins og tryggja gæði í ráðleggingum vinnuhópa og sérfræðinga á vegum þess. Þá er þátttaka frumbyggjasamtaka lykilatriði í störfum ráðsins og tryggir að ríkt tillit er tekið til þeirra sjónarmiða í allri starfsemi og áherslum ráðsins.

Starfsemi Norðurskautsráðsins hefur ennfremur vaxið og þýðing þess á alþjóðavísu aukist til muna, sem meðal annars birtist í fjölda áheyrnaraðila og umsókna um áheyrnaraðild að ráðinu. Í raun hygg ég að fáum hafði hugkvæmst hversu áhrif þess og umfang myndi vaxa þegar Norðurskautsráðið var sett á fót fyrir 20 árum. Kemur hér einkum tvennt til.

Annars vegar hafa loftslagsbreytingar og hlýnandi veðurfar valdið hröðum breytingum á umhverfi og viðkvæmu vistkerfi á norðurslóðum og, hins vegar, hefur aukin eftirspurn eftir hrávöru og auðlindum á svæðinu vakið spurningar um hvernig best sé að tryggja sjálfbæra þróun á norðurslóð.

Þessar tvær breytur hafa kallað á aukna samvinnu og breytta nálgun í alþjóðasamstarfi. Til að ná utan um svo stóran og viðamikinn málaflokk eins og loftslagsbreytingar þarf alþjóðlega samvinnu. Áhrif þeirra snerta auðvitað fyrst og fremst íbúa, héruð og ríki á norðurslóðum, en þó ekki eingöngu. Bráðnun jökla í norðri getur stuðlað að hækkandi sjávarmáli í suðri eins og utanríkisráðherra Bangladesh, sem staddur var hér á landi í gær, útlistaði fyrir mér. Þá má rekja stærstan hluta þeirra gróðurhúsalofttegunda sem valda hlýnuninni til suðlægari slóða, en ekki norðursins.

Loftslagsmálin eru því hnattrænt viðfangsefni og hlutverk íbúa og ríkja norðursins, þ.m.t. Íslands, er og verður að vekja athygli umheimsins á áhrifum loftslagsbreytinga á lífríki norðursins og lífsviðurværi þeirra sem nyrst búa og koma á framfæri þekkingu og reynslu inn í hina alþjóðlegu umræðu, sem og fylgja ábyrgri stefnu í umhverfismálum.

Hinn þátturinn tengist uppbyggingu, fjárfestingum og auðlindanýtingu á norðurslóðum og hvernig, við þær aðstæður, sé hægt að tryggja sjálfbæra þróun á svæðinu. Ábyrgð íbúa svæðisins er þar mikil og jafnvel mest en, aftur, hefur slík þróun alþjóðlegan vinkil. Þannig eru flutningar á nýjum siglingaleiðum og fjárfestingar alþjóðlegra fyrirtækja og stofnanna hluti af þeirri samræðu og samstarfi sem á sér stað milli norðurskautsríkjanna og annarra sem eiga hagsmuna að gæta utan svæðisins.

Góðir gestir,

Það er vinsælt að ræða sérstöðu Íslands í hinum ýmsu málum, en þegar betur er að gáð kemur gjarnan í ljós að sérstaðan er ekki endilega bundin við Ísland. En þegar kemur að norðurslóðum hefur Ísland í raun mikilvæga sérstöðu – nefnilega að allt landið og stór hluti okkar landhelgi eru innan marka norðurslóða. Þetta þýðir að allir íbúar landsins og langstærstur hluti okkar fiskimiða eru innan marka svæðisins.

Þetta er einstakt meðal ríkjanna í Norðurskautsráðinu. Reykjavík er til að mynda nyrsta höfuðborgin og þrátt fyrir að Ísland sé fámennt land, með einungis rúmlega 300 þúsund íbúa, þá er það tiltölulega stór hluti af þeim fjórum milljónum sem búa á norðurslóðum.

Ísland á því fyllilega rétt á að skilgreina sig sem norðurslóðaríki og leggja áherslu á þau málefni sem skipta norðlægar slóðir miklu, líkt og viðskiptamál, auðlindanýtingu, orkumál, loftslagsmál, málefni frumbyggja, jafnréttismál, öryggis- og varnarmál og svo mætti áfram telja.

Á fundum með erlendum ráðamönnum, bæði hér heima og erlendis, eru norðurslóðamál oftar en ekki rædd og á dagskrá. Ég nefndi utanríkisráðherra Bangladesh hér áðan í samhengi loftslagsmála. Í næsta mánuði fyllist Harpan að áhugafólki um norðurslóðir þegar Hringborð norðurslóða, eða Arctic Circle, verður haldið í fjórða skipti. Von er á um 2.000 þátttakendum, þ.á m. utanríkisráðherra Finnlands og fleiri fyrirmönnum. Hringborðið fer vaxandi ár frá ári og er stærsta málþing um málefni norðurslóða sem fyrirfinnst í heiminum með Ísland sem miðpunkt.

Mikilvægi norðurslóða sér ennfremur víða stað í stefnumörkun innan ólíkra málaflokka. Þannig lögðu íslensk stjórnvöld kapp á að vekja athygli á sérstöðu norðurslóða í aðdraganda Parísarsamningsins um loftslagsmál, sem nú er á lokametrum fullgildingar í þinginu, og þjóðaröryggisstefna fyrir Ísland, sem Alþingi samþykkti mótatkvæðalaust fyrr á þessu ári, tiltekur öryggis- og umhverfishagsmuni á norðurslóðum meðal forgangsmála. Samstarf okkar við Norðurlöndin og Bandaríkin í öryggismálum tekur ennfremur sífellt aukið mið af þróun mála á norðurslóðum svo fátt eitt sé nefnt.

Ísland tekur síðan við formennsku í Norðurskautsráðinu innan þriggja ára, vorið 2019 nánar tiltekið. Mikilvægt er fyrir Ísland að nýta það tækifæri eins vel og kostur er. Formennskuríki hverju sinni hefur tækifæri til að móta áherslur í starfi ráðsins yfir tveggja ára tímabil og koma góðum málum til leiðar.

Kastljósið á störf ráðsins mun efalítið áfram skína skært á næstu árum og því enn mikilvægara að vel sé staðið að undirbúningi formennskutíðar Íslands. Formennska í ráðinu er tækifæri sem kemur ekki nema á 16 ára fresti, tækifæri fyrir Ísland til að setja í forgrunn þau mál sem skipta okkur hvað mestu máli og vinna þeim fylgis í samvinnu við aðra.

Til að tryggja að formennskan lukkist vel þarf samstillt átak. Íslenskar stofnanir og ráðuneyti hafa tekið virkan þátt í starfsemi ráðsins á undanförnum áratugum og umtalsverð þekking er til staðar, meðal annars hér á Akureyri sem hýsir tvo vinnuhópa Norðurskautsráðsins og stofnun Vilhjálms Stefánssonar, auk Norðurslóðanets Íslands sem ég vil þakka fyrir að hafa skipulagt þetta málþing. Þá hafa einkaaðilar sýnt málefnum norðurslóða sífellt aukinn áhuga.

Ég er því mjög bjartsýn á að vel takist til með formennsku Íslands að Norðurskautsráðinu í góðri samvinnu og raunar verður okkar fyrsta skref í undirbúningi formennsku að kalla saman aðila til skrafs og ráðagerða. Verður sá fundur haldinn nú í haust.

Kæru vinir,

Framundan eru spennandi verkefni í málefnum norðurslóða. Eins og fram kemur í skýrslunni sem hér er til umfjöllunar, og þið hafið heyrt frá samráðherrum mínum, má ljóst vera að hagsmunir Íslands á norðurslóðum eru margþætta og margslungnir. Fyrir liggja jafnt tækifæri sem áskoranir sem verða ekki svo auðveldlega vegin á vogarskálum.

Hagsmunir Íslands hljóta að felast í því að nýta tækifærin með ábyrgum og sjálfbærum hætti og geta brugðist hratt við ef hættu ber að höndum. Ábyrgð okkar er rík, hvort heldur sem er gagnvart umhverfi eða ólíkum samfélögum sem norðrið byggja, og viðkvæmt vistkerfið á norðurslóðum á ávallt að njóta vafans ef einhver er. Stöðugleiki, samvinna og sjálfbærni þjóna íslenskum hagsmunum best og hljóta ávallt að verða leiðarljós stjórnvalda og annarra sem hagsmuna hafa að gæta á norðurslóðum.

Það er von okkar sem að þessari skýrslu stóðu að hún verði mikilvægt innlegg í áframhaldandi umræðu og stuðli áfram að þeirri breiðu samstöðu sem náðst hefur í stjórnmálum og í samfélaginu þegar kemur að málefnum norðurslóða. Slík samstaða verður áfram lykilatriði.

Þakka ykkur fyrir.